Η Επιτροπή Ιπεκτσί χαιρετίζει την έναρξη των διερευνητικών επαφών ανάμεσα στην Ελλάδα και την Τουρκία. - 2002-03-22
Η Επιτροπή Ιπεκτσί χαιρετίζει την έναρξη των διερευνητικών επαφών Teaser: ανάμεσα στην Ελλάδα και την Τουρκία
Η μόνιμη Γραμματεία των Βραβείων Ελληνοτουρκικής Φιλίας Αμπντί Ιπεκτσί χαιρέτισε την έναρξη των «διερευνητικών επαφών» ανάμεσα σε υπηρεσιακούς παράγοντες των Υπουργείων Εξωτερικών της Ελλάδας και της Τουρκίας, την περασμένη εβδομάδα, με την έκδοση ενός Δελτίου Τύπου, όπως επισημαίνει το ακόλουθο σημείωμα του Γιώργου Μπίστη. Ο Ιδρυτής του Βραβείου Ιπεκτσί κ. Ανδρέας Πολιτάκης, σε άρθρο που είχε δημοσιεύσει τον Νοέμβριο του 1990 στο περιοδικό «Πολιτικά Θέματα», ανέφερε μεταξύ άλλων : «Οι απλοί πολίτες, είτε Έλληνες, είτε Τούρκοι, έχουν ακριβώς τις ίδιες επιθυμίες, το ίδιο όραμα ευτυχίας: Ειρήνη, Ελευθερία, Δημοκρατία και Κοινωνική Δικαιοσύνη. Αυτό είναι το τετράπτυχο της ευημερίας. Αυτά τα αγαθά αξιώνουν. Τίποτα λιγότερο. Και οι κυβερνήσεις αυτά έχουν υποχρέωση να εξασφαλίζουν για τους πολίτες. Γι αυτά υπάρχουν». Αποσπάσματα από το δωδεκάχρονο εκείνο άρθρο αναδημοσιεύονται τώρα στο Δελτίο Τύπου που διένειμε η μόνιμη Γραμματεία του Βραβείου Ελληνοτουρκικής Φιλίας Αμπντί Ιπεκτσί με την ευκαιρία της έναρξης των «διερευνητικών συνομιλιών» μεταξύ των ομάδων των δύο πλευρών, στις οποίες ηγούνται ο Γενικός Διευθυντής Πολιτικών Υποθέσεων του Ελληνικού Υπουργείου Εξωτερικών κ. Αναστάσιος Σκοπελίτης και ο Γενικός Γραμματέας του Τουρκικού Υπουργείου Εξωτερικών κ. Ογούρ Ζιγιάλ. Στην συνέχεια του άρθρου του κ. Πολιτάκη επισημαίνονται τα εξής: «Το πρώτο αγαθό, η Ειρήνη, εξασφαλίζεται με το σεβασμό των κυριαρχικών δικαιωμάτων της κάθε χώρας. Και με την αμετάτρεπτη παραδοχή ότι οι λύσεις των διεθνών διαφορών είναι δύο μόνο και όχι - όπως άλλοτε - τρεις. Πρώτη λύση είναι ο διάλογος και δεύτερη η Διαιτησία, όταν ο διάλογος δεν καταλήγει σε αποτέλεσμα». Αλλά ο κύριος λόγος για τον οποίο η Γραμματεία του Βραβείου Ελληνοτουρκικής Φιλίας συνέταξε και διένειμε το νέο Δελτίο Τύπου ήταν για να επισύρει την προσοχή των μέσων ενημέρωσης στις δηλώσεις που έκανε πρόσφατα ο Πρόεδρος της Ελληνικής Δημοκρατίας κ. Κωστής Στεφανόπουλος στη Ρόδο σχετικά με την επιδίωξη της επίλυσης των Ελληνοτουρκικών διαφορών. Είπε μεταξύ άλλων ο κ. Στεφανόπουλος: «Η Δικαιοσύνη δεν λειτουργεί μόνο στις εθνικές κοινωνίες. Λειτουργεί και στις διεθνείς σχέσεις. Ας το ακούσουν αυτό, για μια ακόμη φορά οι γείτονές μας, προς τους οποίους τρέφουμε φιλικά αισθήματα. Δεν επιλύονται τα προβλήματα με πολιτικούς τρόπους. Επιλύονται μόνο από τη Δικαιοσύνη, αυτήν που εφαρμόζει η Διεθνής Κοινότητα στα Δικαστήρια και τα δικαιοδοτικά όργανα τα οποία έχουν ιδρύσει. Όποτε λοιπόν οι γείτονές μας το θελήσουν, η Δικαιοσύνη θα έχει τις πύλες της ανοιχτές και εμείς θα έχουμε τις καρδιές μας ανοιχτές, να τους θεωρήσουμε φίλους και συνεργάτες και να δεχθούμε την επίλυση αυτών των διαφορών με το μόνο δυνατό τρόπο». Το Δελτίο Τύπου της Γραμματείας του Βραβείου Ιπεκτσί συγχαίρει τον Πρόεδρο της Ελληνικής Δημοκρατίας για τις, όπως τις χαρακτηρίζει, χρήσιμες, σαφείς, εύστοχες, γενναίες και αποτελεσματικές δηλώσεις του στη Ρόδο και υπενθυμίζει ότι ο Κωνσταντίνος Καραμανλής είχε κάποτε προτείνει την υπογραφή «συμφώνου μη επιθέσεως» ανάμεσα στην Ελλάδα και την Τουρκία και πως ο τότε ομόλογός του Πρόεδρος Τουργκούτ Οζάλ βελτίωσε αργότερα την πρόταση Καραμανλή και πρότεινε την υπογραφή «συμφώνου φιλίας, συνδιαλλαγής, και διαιτησίας, με το οποίο οι δύο χώρες θα εγγυώνται αμοιβαίως το απαραβίαστο των μεταξύ τους υπαρχόντων συνόρων».